Svetové dedičstvo UNESCOSvetové dedičstvo UNESCO
Súradnice: 2°19′J 34°34′V﻿ / ﻿2,317°J 34,567°V﻿ / -2.317; 34.567

**Národný park Serengeti** je chránené územie, ktoré leží v oblasti Serengeti na severe Tanzánie. Park je známy pre svoje rozsiahle savany a obrovskú migráciu kopytníkov ako sú pakone, zebry a gazely, ktoré sú prenasledované predátormi. Spolu s rezerváciou Masai Mara na severe v Keni tvorí súvislé chránené územie medzi dvoma štátmi.

Dejiny
------

Na tomto území žili pôvodní obyvatelia Masajovia už viac ako 200 rokov a živili sa chovom dobytka. Názov parku je odvodený od pôvodného názvu domorodcov *Siringitu* - „miesto, kde sa krajina pohybuje do nekonečna". Prvý Európan vstúpil na toto územie v roku 1892 a bol to nemecký geograf Dr. Oscar Baumann. V roku 1913 Serengeti navštívil prvý Brit Stewart Edward White. Rozšíril sa lov miestnej zveri najmä levov. Preto bola v roku 1921 zriadená čiastočná rezervácia s rozlohou 3,2 km2. V roku 1929 sa stala plnohodnotnou rezerváciou a položila základy pre vznik národného parku v roku 1951. Masajovia žili na území parku až do roku 1959, keď ich pre konflikt s autoritami NP museli vysťahovať do oblasti Ngorongoro. 

Do povedomia sa NP Serengeti dostal dielom Bernharda Grzimeka a jeho syna Michaela. Publikovali knihu a film *Serengeti darf nicht sterben*, ktorý v roku 1959 získal Academy Award za najlepší dokumentárny film. 

Serengeti je najstarší národný park v krajine a je hlavným cieľom turistov v oblasti s názvom *Northern Safari Circuit* do ktorej spadajú národné parky Lake Manyara, Tarangire, Arusha a oblasť Ngorongoro.

Od roku 1981 je NP súčasťou Svetového dedičstva UNESCO. Ročne park navštívi približne 90 000 turistov.

Geografia
---------

Park sa rozkladá na celkovej rozlohe 14 763 km² a obsahuje najmä trávnaté planiny, savany s riedkym porastom stromov ako aj lužné lesy kopírujúce tok riek. Park sa nachádza na severe Tanzánie a tvorí spoločnú hranicu s Keňou. Na východe sa nachádza Viktóriino jazero a na západe oblasť Ngorongoro. Obývanie tohto chráneného územia je zakázané, preto boli vysťahovaní aj pôvodní obyvatelia. Výnimkou je malá osada *Seronera*, kde sídli správa parku a nachádza sa tu malé letisko.

Ekosystém Serengeti zahŕňa aj priľahlú chránenú oblasť Ngorongoro a rezervácie Maswa a Maasai Mara. Spolu pokrývajú takmer 30 000 km². Ekosystém Serengeti je jeden z najkomplexnejších a najmenej narušených ekosystémov na svete.

Park sa obyčajne rozdeľuje do troch oblastí:

1. Pláne Serengeti: sú rozsiahle trávnaté porasty skoro bez stromov. Sú symbolom celej oblasti. Tu sa množia pakone a ostávajú tu v období od decembra do mája. Počas obdobia dažďov sa tu zdržujú aj veľké množstvá ostatných kopytníkov ako zebry, gazely, impaly, byvolce, byvoly a vodárky. Časté sú aj skalnaté granitové útvary tzv. *kopjes*, ktoré sú vyhliadkovým bodom predátorov a útočiskom hmyzu, hlodavcov a plazov ako damany a pytóny.
2. Západný koridor: toto územie pokrýva černozem močaristej savany. V rieke Grumeti žijú veľké exempláre krokodílov, opice a orol dravý. Zvieratá migrujú cez túto oblasť v období od mája do júla. Rieku lemujú lužné lesy.
3. Severná časť Serengeti: oblasti dominujú otvorené lesy (s dominanciou myrhovníkov) a kopce smerom od osady Seronera na juhu až k rieke Mara pri Keni. V oblasti žijú slon africký žirafy a dikdiky.

Referencie
----------

1. 1 2   *Discover Serengeti* [online]. Serengeti Park, [cit. 2010-03-01]. Dostupné online. (po anglicky)
2. ↑   *Heartbreak on the Serengeti* [online]. National Geographic Magazine, [cit. 2010-03-01]. Dostupné online. (po anglicky)
3. ↑  Mare, Serengeti, Tanzánia (2012)

Iné projekty
------------

Commons
* Spolupracuj na Commons Commons ponúka multimediálne súbory na tému **Národný park Serengeti**

Zdroj
-----

*Tento článok je čiastočný alebo úplný preklad článku Serengeti National Park na anglickej Wikipédii.*

| * z
* d
* u
Pamiatky Tanzánie na zozname svetového dedičstva UNESCO |
| --- |
| 
* Chránená oblasť Ngorongoro
* Zrúcaniny Kilwa Kisiwani a Songo Mnara
* Národný park Serengeti
* Rezervácia Selous
* Národný park Kilimandžáro
* Štvrť Stone Town v Zanzibare
* Skalné maľby v Kondoa

 | Tanzánia |